ศุภชัยชี้เศรษฐกิจปี54โต3.2%
เลขาธิการอังค์ถัด ชี้ เศรษฐกิจไทยปี 54 โต 3.2 % แต่ระวังเงินเฟ้อปัจจัยเสี่ยง
14 ม.ค. 2554

เลขาธิการอังค์ถัด ชี้ เศรษฐกิจไทยปี 54 โต 3.2 % แต่ระวังเงินเฟ้อปัจจัยเสี่ยง 
นายศุภชัย พานิชภักดิ์ เลขาธิการการประชุมสหประชาชาติว่าด้วยการค้าและการพัฒนา (อังค์ถัด) กล่าวว่า เศรษฐกิจไทยปี 2554 จะเติบโตมากกว่าร้อยละ 3.2 ที่ธนาคารโลกคาดการณ์ไว้ แต่ไม่ขยายตัวสูงเท่ากับปีที่ผ่านมาที่เติบโตร้อยละ 7 แม้ว่าจะมีปัจจัยกดดันคือสถานการณ์การเมือง เชื่อว่าไม่น่าจะเป็นปัญหาต่อเศรษฐกิจ ที่ผ่านมาประเทศไทยให้น้ำหนักกับปัจจัยการเมืองมากเกินไป ทำให้ปัจจัยการเมืองมาถ่วงการเติบโตทางเศรษฐกิจ    
นายศุภชัย ยังกล่าวด้วยว่า ในปีนี้หลายคนแสดงความเป็นห่วงเรื่องอัตราเงินเฟ้อ ซึ่งปัจจัยสำคัญตัวหนึ่งที่จะทำให้เงินเฟ้อเพิ่มขึ้นมาจากการปรับขึ้นราคาน้ำมัน แต่ทั้งนี้ยังเชื่อว่าจะไม่ส่งผลทำให้นโยบายการเงินรัดตัวเกินไปจนไปมีผลต่อการพิจารณาปรับขึ้นอัตราดอกเบี้ย โดยได้แนะไปยังธนาคารแห่งประเทศไทย(ธปท.) ว่าหากมีความจำเป็นในการพิจารณาปรับขึ้นอัตราดอกเบี้ยนโยบาย ก็ควรจะปรับให้น้อยที่สุดและควรจะทำเท่าที่จำเป็น